༄༅། །ཨོཾ་སྭསྟི། ཤེས་བྱའི་དེ་ཉིད་ཇི་བཞིན་ལེགས་བསྟན་ནས། །ཡང་དག་ལྟ་བའི་པད་ཚལ་རྒྱས་བྱས་ཏེ། །ངེས་དོན་ཟེའུ་འབྲུའི་བཅུད་ཀྱིས་ཚིམ་མཛད་པའི། །འདྲེན་མཆོག་གང་གི་ཞབས་རྡུལ་སྤྱི་བོས་ལེན། །འདིར་མཁས་པར་རློམ་པ་འགའ་ཞིག བྱམས་ཆོས་ཀྱི་ལུགས་ལ། ཉན་རང་ལ་ཆོས་ཀྱི་བདག་མེད་རྟོགས་པ་མེད་ཅིང་། ཉན་རང་ལ་ཉོན་མོངས་པ་དང་ཤེས་སྒྲིབ་གཟུང་རྟོག་མ་ལུས་པ་སྤངས་པ་ཡོད་ཅེས་ནང་འགལ་སྨྲ་ལ། ཡང་ཁ་ཅིག་ན་རེ། བྱམས་ཆོས་ཀྱི་ལུགས་ལ། ཉན་རང་ལ་ཆོས་ཀྱི་བདག་མེད་རྟོགས་པ་མེད་ལ། ཀླུ་སྒྲུབ་ཀྱི་ལུགས་ལ་ཡོད་ཅེས་སྨྲ་མོད། དེ་དག་གི་ལོག་པར་རྟོག་པ་བསལ་བའི་ཕྱིར། ལུང་དང་རིགས་པའི་སྣང་བ་སྤྲོས་ཏེ་འཆད་པ་ནི། བྱང་སེམས་མཐོང་ལམ་པ་ཆོས་ཅན། ཁྱོད་ཀྱིས་ཆོས་ཉིད་རྟོགས་པའི་བློ་སྟོབས་ཀྱིས། ཉན་རང་དགྲ་བཅོམ་པ་རྣམས་ཟིལ་གྱིས་གནོན་ནུས་པར་ཐལ། ཉན་རང་དགྲ་བཅོམ་པ་དེ་འཕགས་པ་གང་ཞིག ཉན་རང་དགྲ་བཅོམ་པས་ཆོས་ཐམས་ཅད་རང་བཞིན་མ་དམིགས་པར་མ་རྟོགས། ཁྱོད་ཀྱིས་ཆོས་ཐམས་ཅད་རང་བཞིན་མ་དམིགས་པར་མངོན་སུམ་དུ་རྟོགས་པའི་ཕྱིར། འདོད་ན། ཤེས་བྱ་ཆོས་ཅན། རྒྱལ་པོའི་བུ་སྐྱེས་ནས་རིང་པོ་མ་ལོན་པ་རྒྱལ་པོའི་མཚན་དང་ལྡན་པ་དེས། རང་གི་ཁྲིམས་ཤེས་པའི་སྟོབས་ཀྱིས་བློན་པོའི་ཚོགས་རྒན་པོ་གཙོ་བོར་གྱུར་པ་རྣམས་ཟིལ་གྱིས་གནོན་ནུས་པར་ཐལ། འདོད་པ་དེའི་ཕྱིར། མ་ཁྱབ་ན་ཤེས་བྱ་ཆོས་ཅན། བཅོམ་ལྡན་འདས་དེས་དེ་གཉིས་དཔེ་དོན་དུ་སྦྱར་ནས་གསུངས་པའི་ཆ་ནས་མི་རིགས་པར་ཐལ། དཔེ་དེ་བཞིན་དུ་དོན་དེ་མ་ཡིན་པའི་ཕྱིར། འདོད་མི་ནུས་ཏེ། བཅོམ་ལྡན་འདས་ཀྱིས་ས་བཅུ་པ་ལས། ཀྱེ་རྒྱལ་བའི་སྲས་དག འདི་ལྟ་སྟེ། དཔེར་ན་རྒྱལ་པོའི་རིགས་སུ་སྐྱེས་པའི་རྒྱལ་པོའི་བུ་རྒྱལ་པོའི་མཚན་དང་ལྡན་པ་ནི་སྐྱེས་པ་ཙམ་གྱིས་རྒྱལ་པོའི་བྱིན་གྱིས་བློན་པོའི་ཚོགས་ཐམས་ཅད་ཟིལ་གྱིས་གནོན་གྱི། རང་གི་བློའི་སྟོབས་ཀྱི་རྣམ་པར་དཔྱོད་པས་ནི་མ་ཡིན་ནོ། །ནམ་དེ་ནར་སོན་པ་དེའི་ཚེ། རང་གི་བློའི་སྟོབས་བསྐྱེད་པས་བློན་པོའི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ། །ཀྱེ་རྒྱལ་བའི་སྲས་དག དེ་བཞིན་དུ་བྱང་ཆུབ་སེམས་དཔའ་ཡང་སེམས་བསྐྱེད་མ་ཐག་ཏུ་ལྷག་པའི་བསམ་པ་ཆེ་བ་ཉིད་ཀྱིས་ཉན་ཐོས་དང་རང་སངས་རྒྱས་ཐམས་ཅད་ཟིལ་གྱིས་གནོན་གྱི། རང་གི་བློའི་སྟོབས་ཀྱི་རྣམ་པར་དཔྱད་པས་ནི་མ་ཡིན་ནོ། །བྱང་ཆུབ་སེམས་དཔའ་ས་བདུན་པ་འདི་ལ་གནས་པའི་བྱང་ཆུབ་སེམས་དཔའ་ནི་རང་གི་ཡུལ་ཤེས་པའི་ཆེ་བ་ལ་གནས་པས་ཉན་ཐོས་དང་རང་སངས་རྒྱས་ཀྱི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ། །ཞེས་དང་། བྱམས་པའི་རྣམ་པར་ཐར་པ་ལས། རིགས་ཀྱི་བུ་འདི་ལྟ་སྟེ། དཔེ་ན་རྒྱལ་པོའི་བུ་སྐྱེས་ནས་རིང་པོར་མ་ལོན་པར་རྒྱལ་པོའི་མཚན་དང་ལྡན་པ་ནི། བློན་པོའི་ཚོགས་རྒན་པོ་གཙོ་བོར་གྱུར་པ་ཐམས་ཅད་ཀྱང་རིགས་ཀྱི་བདག་ཉིད་ཆེ་བའི་དབང་གིས་ཟིལ་གྱིས་གནོན་ཏོ། །དེ་བཞིན་དུ་བྱང་ཆུབ་སེམས་དཔའ་ལས་དང་པོ་པ་བྱང་ཆུབ་ཏུ་སེམས་བསྐྱེད་ནས་རིང་པོ་མ་ལོན་པ་དེ་བཞིན་གཤེགས་པ་ཆོས་ཀྱི་རྒྱལ་པོའི་རིགས་སུ་སྐྱེས་པས་ཀྱང་། བྱང་ཆུབ་ཀྱི་སེམས་དང་སྙིང་རྗེའི་དབང་གིས། ཉན་ཐོས་དང་རང་སངས་རྒྱས་ཡུན་རིང་དུ་ཚངས་པར་སྤྱོད་པ་རྣམས་ཟིལ་གྱིས་གནོན་ཏོ། །ཞེས་སོ། །ཡང་ཉས་ཐོས་དགྲ་བཅོམ་པ་ཆོས་ཅན། ཕྱི་རོལ་པ་ལྟར་རང་རྒྱུད་ཀྱི་ཉོན་མོངས་པ་མ་ལུས་པ་མ་སྤངས་པར་ཐལ། གཞི་ཕུང་ཁམས་རང་བཞིན་མ་དམིགས་པར་མ་རྟོགས་པའི་ཕྱིར། ཁྱབ་སྟེ། རྣམ་འགྲེལ་ལས། འདི་ཡུལ་སུན་ཕྱུང་མེད་པར་ནི། །དེ་སྤོང་བར་ནི་ནུས་མ་ཡིན། །ཞེས་གསུངས་པའི་ཕྱིར་རོ། །གཞན་ཡང་། ཆོས་ཅན། གང་ཟག་གི་བདག་མེད་མ་རྟོགས་པར་ཐལ། གང་ཟག་གི་བདག་ཏུ་བཏགས་པའི་གཞི་ཕུང་པོ་བདེན་པར་འཛིན་པའི་ཕྱིར། ཆོས་ཅན། ཁྱོད་ཀྱི་རྒྱུད་ལ་ཕུང་པོ་ལྔ་ལ་དམིགས་པའི་ངར་འཛིན་འབྱུང་བར་ཐལ། ཁྱོད་ཕུང་པོ་ལྔ་བདེན་པར་འཛིན་པའི་ཕྱིར། འདོད་ན། ཆོས་ཅན། འདོད་ཆགས་ལ་སོགས་པའི་ཉོན་མོངས་པ་དང་། དེས་ཀུན་ནས་བསླངས་པའི་ལས་རྣམས་ཁྱོད་ཀྱི་རྒྱུད་ལ་འབྱུང་བར་ཐལ་ལོ། །འདོད་ན། ཆོས་ཅན། ལས་ཉོན་གྱི་དབང་གིས་འཁོར་བར་སྐྱེ་བར་ཐལ་ལོ། །གཞན་ཡང་། ཆོས་ཅན། ཕུང་པོ་ལྔ་སྐྱེ་འགག་དུས་གསུམ་དང་བྲལ་བར་མཐོང་བའི་སྒོ་ནས། ཕུང་པོ་ལྔ་མི་དམིགས་པར་འཛིན་པ་དང་། དེས་ཀུན་ནས་བསླངས་པའི་ལས་ཉོན་དང་། དེའི་དབང་གིས་སྐྱེ་བ་ཡང་ཟད་པ་མ་ཡིན་པར་ཐལ། ཕུང་པོ་ལྔ་སྐྱེ་འགག་དུས་གསུམ་དང་བྲལ་བར་མ་རྟོགས་པའི་ཕྱིར། སྔ་ཕྱི་རྣམས་ལ་ཁྱབ་པ་ཡོད་ཅིང་འདོད་མི་ནུས་ཏེ། རིན་ཆེན་ཕྲེང་བ་ལས། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །དེ་ལས་ཡང་ནི་སྐྱེ་བར་འགྱུར། །ལམ་གསུམ་ཐོག་མཐའ་དབུས་མེད་པ། །འཁོར་བའི་དཀྱིལ་འཁོར་འགལ་མེ་ཡི། །དཀྱིལ་འཁོར་ལྟ་བུ་ཕན་ཚུན་གྱིས། །རྒྱུ་ཅན་འདི་ནི་འཁོར་བར་འགྱུར། །དེ་ནི་རང་གཞན་གཉིས་ཀ་དང་། །དུས་གསུམ་ཉིད་དུ་མ་མཐོང་ཕྱིར། །ངར་འཛིན་པ་ནི་ཟད་པར་འགྱུར། །དེ་ནས་ལས་དང་སྐྱེ་བ་ཡང་། །ཞེས་གསུངས་པའི་ཕྱིར་རོ། །ཡང་ཆོས་ཅན། ཕུང་པོ་ལྔ་དབུ་བ་བརྡོས་པ་སོགས་དང་འདྲ་བར་རྟོགས་པར་ཐལ། རང་རྒྱུད་ཀྱི་ཉོན་མོངས་པ་མ་ལུས་པར་སྤངས་པའི་ཕྱིར། ཁྱབ་སྟེ། ཉན་ཐོས་ལ་བསྟན་པའི་མདོ་ལས། ཉན་ཐོས་རྣམས་ཉོན་མོངས་པའི་སྒྲིབ་པ་སྤངས་པའི་ཕྱིར། གཟུགས་ནི་དབུ་བ་བརྡོས་པ་འདྲ། །ཚོར་བ་ཆུ་ཡི་ཆུ་བུར་བཞིན། །འདུ་ཤེས་སྨིག་རྒྱུ་ལྟ་བུ་སྟེ། །འདུ་བྱེད་རྣམས་ནི་ཆུ་ཤིང་བཞིན། །རྣམ་པར་ཤེས་པ་སྒྱུ་མ་ལྟར། །ཉི་མའི་གཉེན་གྱིས་བཀའ་སྩལ་ཏོ། །ཞེས་གསུངས་པའི་ཕྱིར་རོ། །གཞན་ཡང་། ཆོས་ཅན། ཆོས་ཀྱི་བདག་མེད་རྟོགས་པར་ཐལ། ཕུང་པོ་རྣམས་སྤྲོས་བྲལ་དུ་རྟོགས་པའི་སྒོ་ནས། སྐྱེ་རྒ་ན་འཆིའི་དུཿཁ་ལས་བརྒལ་ཏེ། འཁོར་བ་ལས་གྲོལ་བའི་ཕྱིར་རོ། །རྟགས་གྲུབ་སྟེ། རྩ་ཤེས་ལས། བཅོམ་ལྡན་དངོས་དང་དངོས་མེད་པ། །མཁྱེན་པ་ཀ་ཏ་ཡ་ན་ཡི། །གདམས་ངག་ལས་ནི་ཡོད་པ་དང་། །མེད་པ་གཉིས་ཀ་དགག་པ་མཛད། །ཅེས་གསུངས་པའི་ཕྱིར་རོ། །གཞན་ཡང་ཤེས་བྱ་ཆོས་ཅན། ཉན་ཐོས་དགྲ་བཅོམ་པས་ཆོས་ཀྱི་བདག་མེད་རྟོགས་པར་ཐལ། གཟུགས་ནས་སངས་རྒྱས་ཀྱི་ཆོས་ཀྱི་བར་ལ་མངོན་པར་འདུ་བྱེད་པའི་ཚུལ་གྱིས་སྤྱོད་ནས། ཉན་རང་གི་བྱང་ཆུབ་མངོན་དུ་བྱེད་པའི་སྐལ་བ་མེད་པའི་ཕྱིར། རྟགས་གྲུབ་སྟེ། ཡུམ་བར་མ་ལས། གཟུགས་ཞེས་བྱ་བ་ནས་དེ་སངས་རྒྱས་ཀྱི་ཆོས་རྣམས་ལ་གནས་པ་དང་། ལྷག་པར་མོས་པ་དང་། ཀུན་ཤེས་པས་སངས་རྒྱས་ཀྱི་ཆོས་རྣམས་ལ་མངོན་པར་འདུ་བྱེད་པ་ལ་སྤྱོད་པ་ཡིན་ཏེ། མངོན་པར་འདུ་བྱེད་པ་སྤྱོད་པ་སྐྱེ་བ་དང་། རྒ་བ་དང་། ན་བ་དང་། འཆི་བ་དང་། མྱ་ངན་དང་། སྨྲེ་སྔགས་འདོན་པ་དང་། དུཿཁ་དང་། ཡིད་མི་བདེ་བ་ལས་ཡོངས་སུ་མི་གྲོལ་བར་དུཿཁ་ཆེན་པོ་ལས་ཡོངས་སུ་མི་གྲོལ་བར་བརྗོད་དོ། །ཚེ་དང་ལྡན་པ་ཤཱ་རིའི་བུ་བྱང་ཆུབ་སེམས་དཔའ་ཆེན་པོ་དེ་ནི་ཉན་ཐོས་ཀྱི་སའམ་རང་སངས་རྒྱས་ཀྱི་ས་ཡང་མངོན་སུམ་དུ་བྱ་བའི་སྐལ་བ་མེད་ན། བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བ་ལྟ་ཅི་སྨོས་ཏེ། དེ་ནི་གནས་མེད་དོ། །ཞེས་བཟོད་ཆེན་གྱི་དམིགས་རྣམ་གྱི་སྐབས་སུ་གསུངས་པའི་ཕྱིར་རོ། །གཞན་ཡང་། ཆོས་ཅན། ཉན་རང་གི་རྒྱུད་ལ་ཆོས་ཀྱི་བདག་མེད་རྟོགས་པ་ཡོད་པར་ཐལ། ཉོན་ཐོས་ཀྱི་ཐེག་པ་བ་རྣམས་བདག་ཉིད་མྱ་ངན་ལས་འདའ་བའི་ཕྱིར་དུ། རྣམ་པར་ཐར་པའི་སྒོ་གསུམ་དང་། བདེན་བཞིའི་གནས་ལུགས་སྒོམ་པའི་ཕྱིར། རྟགས་གྲུབ་སྟེ། ཡུམ་བར་མ་ལས། ཉན་ཐོས་དང་རང་སངས་རྒྱས་ཀྱི་ཐེག་པ་བ་རྣམས་ཀྱི་སྦྱིན་པ་ལས་བྱུང་བ་དང་། ཞེས་པ་ནས། སྟོང་ཉིད་དང་། མཚན་མ་མེད་པ་དང་། སྨོན་པ་མེད་པ་དང་། འཕགས་པའི་བདེན་པ་བཞི་དང་། ཚད་མེད་པ་དང་། བསམ་གཏན་དང་། གཟུགས་མེད་པའི་སྙོམས་པར་འཇུག་པ་དང་། རྣམ་པར་ཐར་པ་བརྒྱད་དང་། མཐར་གྱི་གནས་པའི་སྙོམས་པར་འཇུག་པ་དགུ་དང་། སོ་སོ་ཡང་དག་རིག་པ་བཞི་དང་། མངོན་པར་ཤེས་པ་དྲུག་ཀྱང་། བདག་འདུལ་བ་དང་། བདག་ཞི་བར་བྱ་བ་དང་། བདག་ཡོངས་སུ་མྱ་ངན་ལས་འདའ་བའི་ཕྱིར་ཉེ་བར་གནས་ཞེས། དེའི་བྱེད་པ་མཆོག་ཡིན་ནོ། །ཞེས་པའི་མདོར་གསུངས་པའི་ཕྱིར། གཞན་ཡང་། ཆོས་ཅན། རྣམ་པ་ཐམས་ཅད་མཁྱེན་པ་ཉིད་དང་ལྡན་པའི་ཡིད་ལ་བྱེད་པས། མི་དམིགས་པའི་ཚུལ་གྱིས་གཟུགས་མི་རྟག་པར་ཡིད་ལ་བྱའོ། །ཞེས་པའི་མདོའི་ཚིག་ཟུར་དུ་རྣམ་པ་ཐམས་ཅད་མཁྱེན་པ་ཉིད་དང་ལྡན་པའི་ཡིད་ལ་བྱེད་པ་ཞེས་སྨོས་པ་རྣམ་བཅད་ཡོངས་གཅོད་ཀྱི་དགོས་པ་མེད་པར་ཐལ། ཉན་རང་ལ་གཟུགས་མི་རྟག་པར་མི་དམིགས་པའི་ཚུལ་གྱིས་རྟོགས་པ་མེད་པའི་ཕྱིར། གཞན་ཡང་ཉན་ཐོས་དགྲ་བཅོམ་པ་ཆོས་ཅན། གཞི་ཕུང་པོ་རང་བཞིན་མི་དམིགས་པར་རྟོགས་པར་ཐལ། རང་རྒྱུད་ཀྱི་ཉོན་མོངས་པ་མ་ལུས་པར་སྤངས་པའི་ཕྱིར། མ་ཁྱབ་ན་ཤེས་བྱ་ཆོས་ཅན། ལུས་ངག་གི་བྱ་བ་ངན་པ་ལ་ཉེ་བར་ཞེན་པའི་སྲེད་པའི་གཉེན་པོར་ལུས་ངག་ཡིད་གསུམ་བདེན་པའི་ངོ་བོ་ཉིད་ཡོད་པ་མ་ཡིན་པར་རྟོགས་མི་དགོས་པར་ཐལ། དུས་ཅུང་ཟད་ལ་རིང་པོར་རློམས་ནས་སྐྱེ་བའི་གཉེན་པོར་གཟུགས་ནས་རྫོགས་པའི་བྱང་ཆུབ་ཀྱི་བར་རློམ་བྱའི་ཡུལ་དུ་མ་གྲུབ་པར་རྟོགས་མི་དགོས་པར་ཐལ། བདག་ཉིད་ལ་ཞུམ་པའི་ལེ་ལོའི་གཉེན་པོར། ཆོས་རྣམས་རང་བཞིན་གྱིས་མ་སྐྱེས་པར་རྟོགས་མི་དགོས་པར་ཐལ། ཉོན་མོངས་པའི་གཉེན་པོར་ཕུང་པོ་རང་བཞིན་གྱིས་མ་གྲུབ་པར་རྟོགས་མི་དགོས་པའི་ཕྱིར། འདོད་ན། བརྩོན་འགྲུས་བརྩམས་པ་ཉིད་ཀྱིས་ཇི་སྐད་བཤད་པའི་དོན་ལ་ནན་ཏན་བྱེད་པ་ལ་ལུས་ལ་སོགས་པའི་བསོད་ཉམས་ཉིད་ཀྱིས་ལུས་ལ་མངོན་པར་ཞེན་པར་འགྱུར་བས་ཞེས་པ་ནས། ཆོས་རྣམས་རང་བཞིན་གྱིས་མ་སྐྱེས་པ་ཉིད་དུ་སློབ་པའི་གདམ་ངག་དང་ཞེས་པ་དང་འགལ། གཞན་ཡང་། ཆོས་ཅན། ལུས་ངག་ཡིད་གསུམ་མི་དགེ་བའི་ལས་ཀྱིས་དག་པའི་རྒྱུར། ཆོས་ཐམས་ཅད་རང་བཞིན་གྱི་ངོ་བོ་ཉིད་ཡོད་པར་མ་ཡིན་པར་རྟོགས་མི་དགོས་པར་ཐལ། ཉན་རང་དགྲ་བཅོམ་པས་ལུས་ངག་ཡིད་གསུམ། སྲོག་གཅོད་པ་ལ་སོགས་པ་མི་དགེ་བའི་ལས་ཀྱིས་དག་ཀྱང་དེས་ཆོས་ཐམས་ཅད་རང་བཞིན་གྱིས་ངོ་བོ་ཉིད་ཡོད་པ་མིན་པར་མ་རྟོགས་པའི་ཕྱིར། འདོད་ན། ཆོས་ཐམས་ཅད་ངོ་བོ་ཉིད་མེད་པར་རྟོགས་པ་ཁོ་ནས་ལུས་ལ་སོགས་པ་རྣམ་པར་དག་པ་ཞེས་བྱ་བ་ཡིན་ནོ་ཞེས་པ་དང་འགལ། གཞན་ཡང་ཆོས་ཅན། གཟུགས་སོགས་ལ་མངོན་པར་ཞེན་པའི་མཐོང་སྤང་ཉོན་མོངས་པའི་སྒྲིབ་པ་སྤང་བ་ལ་གཟུགས་སོགས་ངོ་བོ་ཉིད་ཡོད་པ་མིན་པར་རྟོགས་མི་དགོས་པར་ཐལ། ཉན་རང་དགྲ་བཅོམ་པས་གཟུགས་སོགས་ངོ་བོ་ཉིད་ཡོད་པ་མིན་པར་མ་རྟོགས་ཀྱང་མཐོང་སྤང་ཉོན་མོངས་པ་རྣམས་སྤངས་པའི་ཕྱིར། འདོད་ན། ངོ་བོ་ཉིད་མེད་པར་སྒོམ་པ་ཁོ་ནས་གཟུགས་ལ་སོགས་པ་དང་། མྱ་ངན་ལས་འདས་པ་ལ་མངོན་པར་ཞེན་པ་ཞི་བ་ཞེས་པ་དང་འགལ། གཞན་ཡང་བསེ་རུ་ལྟ་བུའི་རང་སངས་རྒྱས་ཆོས་ཅན། ཁྱོད་བསྐལ་པ་བརྒྱར་ཕུང་པོ་དང་། ཁམས་དང་། བདེན་པ་དང་། རྟེན་འབྲེལ་དང་། གནས་དང་གནས་མ་ཡིན་པ་ལ་མཁས་པར་བྱས་པ་མ་ཡིན་པར་ཐལ། ཆོས་ཐམས་ཅད་ངོ་བོ་ཉིད་ཡོད་པ་མིན་པར་མ་རྟོགས་པའི་ཕྱིར། འདོད་ན། སའི་དངོས་གཞི་ལས། འདི་ལྟར་འདི་ན་ལ་ལ་རང་སངས་རྒྱས་ཀྱི་རིགས་ལ་གནས་པ་བསྐལ་བ་བརྒྱར་སངས་རྒྱས་འབྱུང་བ་མཉེས་པར་བྱེད་དེ། དེར་ཡང་འདི་ལྟ་སྟེ། རང་བྱང་ཆུབ་ཏུ་རྒྱུད་ཡོངས་སུ་སྨིན་པར་བྱེད་ཅིང་། འདི་ལྟར་ཕྱིས་བྱང་ཆུབ་པར་བྱ་བའི་ཕྱིར། ཕུང་པོ་ལ་མཁས་པ་དང་། སྐྱེ་མཆེད་ལ་མཁས་པ་དང་། རྟེན་ཅིང་འབྲེལ་བར་འབྱུང་བ་ལ་མཁས་པ་དང་། གནས་དང་གནས་མ་ཡིན་པ་ལ་མཁས་པ་དང་། བདེན་པ་ལ་མཁས་པར་བྱེད་དེ། དེ་ནི་རང་སངས་རྒྱས་ཀྱི་ལམ་དང་པོའོ། །ཞེས་པ་དང་འགལ། ཡང་ཆོས་ཅན། རྟེན་འབྲེལ་ཟབ་མོའི་དོན་ལ་སོ་སོར་རྟོག་པ་ལྷུར་ལེན་པ་དང་། རྣམ་ཐར་སྒོ་གསུམ་ཡིད་ལ་བྱེད་ཅིང་གནས་པ་མིན་པར་ཐལ། ཆོས་ཐམས་ཅད་རང་བཞིན་ཡོད་པ་མིན་པར་མ་རྟོགས་པའི་ཕྱིར། འདོད་ན། སའི་དངོས་གཞི་ལས། དེ་ལ་ཡང་གནས་པ་ནི། བསེ་རུ་ལྟར་སྤྱོད་པའི་རང་སངས་རྒྱས་གང་ཡིན་པ་དེ་ནི། གཅིག་པུ་འདུག་པ་དགའ་ཞིང་། གཅིག་པུ་གནས་ལ་ཟབ་མོ་ལ་མོས་པ་དང་། རྟེན་ཅིང་འབྲེལ་བར་འབྱུང་བ་ཟབ་མོ་སོ་སོར་རྟོག་པ་ལྷུར་ལེན་པ་དང་། སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པ་ཡིད་ལ་བྱེད་ཅིང་གནས་པར་འགྱུར་ཞེས་པ་དང་འགལ། དེ་ནི་ཚོགས་ན་སྤྱོད་པའི་རང་སངས་རྒྱས་གཉིས་ལའང་འདྲའོ། །གཞན་ཡང་ཤེས་བྱ་ཆོས་ཅན། ཉན་རང་འཕགས་པའི་རྒྱུད་ལ་མདོ་ལས་དངོས་སུ་བསྟན་པའི་གཞི་ཤེས་ཀྱི་དོན་རྣམ་ཉི་ཤུ་རྩ་བདུན་རྟོགས་པའི་ཤེས་རྣམ་ཉེར་བདུན་མེད་པར་ཐལ། ཉན་རང་འཕགས་པའི་རྒྱུད་ལ་ཆོས་ཐམས་ཅད་རང་བཞིན་ཡོད་པ་མིན་པར་རྟོགས་པ་མེད་པའི་ཕྱིར། འདོད་ན། དེ་ལ་ཐམས་ཅད་ཤེས་པ་ཉིད་ནི། ཉན་ཐོས་དང་བྱང་ཆུབ་སེམས་དཔའི་བྱེ་བྲག་གིས་ཟག་པ་མེད་པ་དང་། ཟག་པ་དང་བཅས་པ་ཡིན་ནོ། །ཞེས་ཉི་ཁྲི་སྣང་བ་དང་། རྣམ་འགྲེལ་འགྲེལ་ཆེན་འགྲེལ་ཆུང་སོགས་ནས་བཤད་པ་དང་འགལ། ཁ་ཅིག་ན་རེ། ཉན་རང་ལ་ཆོས་ཀྱི་བདག་མེད་རྟོགས་པ་མེད་དེ། དེ་ནི་མཚན་མར་དམིགས་པའི་སྒོ་ནས། ཞེས་སོགས་རྩ་འགྲེལ་དང་། དུས་གསུམ་མཉམ་པ་ཉིད་ཤེས་ཕྱིར། །ཞེས་པའི་ཤུགས་བསྟན། ཉན་རང་ལ་སྦྱར་ནས་བཤད་པའི་ཕྱིར། སློབ་དཔོན་གྱི་ལུགས་ལ་ཡང་། ཉན་རང་ལ་ཆོས་ཀྱི་བདག་མེད་རྟོགས་པ་མེད་དོ་ཞེ་ན། དེ་ནི་མཚན་མར་དམིགས་སྒོ་ནས་ཞེས་པའི་དོན་གྱིས་གཙོ་བོ་ཉན་རང་འཕགས་པས་ཆོས་ཀྱི་བདག་མེད་མ་རྟོགས་པ་ལ་སྦྱོར་བ་མ་ཡིན་གྱི། ཐེག་ཆེན་ལས་དང་པོ་པ་ཐབས་མི་མཁས་པས་མིང་དང་གཟུགས་ལ་ཆགས་ནས་སྤྱད་ན། འབྲས་ཡུམ་ལས་རིང་བར་བསྟན་པ་ཡིན་ནོ། །དེ་ཉིད་ཀྱི་ཐད་ཀའི་མདོ་ལས། རབ་འབྱོར་གྱིས་གསོལ་པ། བཅོམ་ལྡན་འདས་འདི་ལྟ་སྟེ། ཐེག་པ་ཆེན་པོ་པའི་རིགས་ཀྱི་བུའམ། རིགས་ཀྱི་བུ་མོ་ཐབས་མི་མཁས་པས་ཡུམ་ལ་དམིགས་པའི་ཚུལ་གྱིས་འདུ་ཤེས་པར་བགྱིད་ན། ཡུམ་འདི་འདོར་བར་འགྱུར། རིང་དུ་བགྱིད་པར་འགྱུར་རོ། །བཅོམ་ལྡན་འདས་ཀྱིས་བཀའ་སྩལ་པ། རབ་འབྱོར་ལེགས་སོ་ལེགས་སོ། དེ་དེ་བཞིན་ཏེ། རབ་འབྱོར་མིང་ལ་ཆགས་སོ། །མཚན་མ་ལས་ཀྱང་ཆགས་སོ། །དེ་ཅིའི་ཕྱིར་ཞེ་ན། རབ་འབྱོར་ཆོས་ཐམས་ཅད་ནི། མཚན་མ་མེད་པ་དང་། མིང་མེད་པའོ། །རབ་འབྱོར་གྱིས་གསོལ་པ། བཅོམ་ལྡན་འདས་ཇི་ལྟར་ན། མིང་ལས་ཀྱང་ཆགས། མཚན་མ་ལས་ཀྱང་ཆགས་པ་ལགས། བཅོམ་ལྡན་འདས་ཀྱིས་བཀའ་སྩལ་པ། རབ་འབྱོར་འདི་ལ་ཐེག་པ་ཆེན་པོའི་རིགས་ཀྱི་བུའམ། རིགས་ཀྱི་བུ་མོ་ཡུམ་མིང་དང་མཚན་མ་ལས་ཀྱང་འཛིན་པར་འགྱུར་ཞིང་། མིང་དང་མཚན་མར་འཛིན་པས་ཡུམ་འདོར་བར་འགྱུར། རིང་དུ་བྱེད་པར་འགྱུར་ཏེ། དེས་ཡུམ་གྱི་རློམ་སེམས་སུ་བྱེད་པས་ཡུམ་འདོར་བར་འགྱུར་རོ། །རིང་དུ་བྱེད་པར་འགྱུར་རོ། །ཞེས་གསུངས་པའི་དོན་ལ་གཟིགས། འོ་ན་སློབ་དཔོན་དེའི་དགོངས་འགྲེལ་ཕྱིན་ཅི་མ་ལོག་པ་ཡིན་ནམ་ཞེ་ན། དགོངས་འགྲེལ་ཡིན་ཡང་མི་འགལ་ཏེ། སློབ་དཔོན་གྱིས་ཉན་རང་ལ་རྐྱེཾན་ནམཾ་སྤྱིཾ་དངཾ་ལྡཾན་པས་དུས་གསུམ་མཉམ་པ་ཉིད་དུ་ཤེས་པ་མེད་པ་དང་། སྲིད་ཞི་ལ་མཚན་མར་འཛིན་པ་མ་སྤངས་པ་ལ་དགོངས་ནས། ཉན་རང་གི་ཡུམ་སྲིད་ཞི་ལ་གནས་པ་དང་། དུས་གསུམ་མཉམ་ཉིད་དུ་ཤེས་པ་མེད་པར་གསུངས་པའི་ཕྱིར། དེ་ལྟར་མིན་པར་སློབ་དཔོན་གྱི་ལུགས་ལ་ཉན་རང་གི་ཡུམ་དེས་དུས་གསུམ་མཉམ་པ་ཉིད་དུ་ཤེས་པ་མེད་ཅིང་། འཁོར་འདས་ལ་མཚན་མར་འཛིན་ན། ཉན་རང་གི་ཡུམ་གཞི་ཤེས་ཆོས་ཅན། གཞི་ཐམས་ཅད་རང་བཞིན་གྱིས་མ་སྐྱེས་པར་རྟོགས་པ་མ་ཡིན་པར་ཐལ། དུས་གསུམ་རང་བཞིན་མ་དམིགས་པར་མཉམ་ཉིད་དུ་མ་ཤེས་པའི་ཕྱིར། འདོད་ན། གཞི་ཐམས་ཅད་སྐྱེ་བ་མེད་པར་རྟོགས་པའི་ངོ་བོ་ཉིད་ཀྱིས་ཞེས་སོགས་ཀྱི་གཞུང་དང་འགལ། གཞན་ཡང་ཤེས་བྱ་ཆོས་ཅན། སློབ་དཔོན་གྱི་འགྲེལ་ཆུང་འགྲེལ་ཆེན་གཉིས་ཀྱི་སྦྱོར་ལམ་གྱི་རྣམ་པའི་སྐབས་སུ་ཆོས་སུ་ལྟ་བའི་གཉེན་པོ་ཉིད་ཀྱིས་མངོན་པར་ཞེན་པ་མེད་པ་ལ་སོགས་པའི་རྣམ་པར་ཞུགས་པ་དང་། ཞེས་པའི་ཟུར་དུ་ཆོས་སུ་ལྟ་བའི་གཉེན་པོ་ཉིད་ཀྱིས་ཞེས་སྨོས་པ་ལ་རྣམ་བཅད་ཡོངས་གཅོད་ཀྱི་དགོས་པ་མེད་པར་ཐལ། ཉན་རང་འཕགས་པ་རྣམས་ལ་བདེན་བཞིའི་ཆོས་མི་རྟག་ལ་སོགས་བཅུ་དྲུག མངོན་པར་ཞེན་པ་མེད་པ་ལ་སོགས་པའི་རྣམ་པར་རྟོགས་པ་ཡོད་པ་མ་ཡིན་པའི་ཕྱིར། མ་ཁྱབ་ན། དེའི་རྣམ་བཅད་ཀྱི་དགོས་པ་གང་ཡིན། གཞན་ཡང་། ཆོས་ཅན། སློབ་དཔོན་གྱི་ལུགས་ལ། འཕགས་པ་ཉན་ཐོས་ལམ་ལ་ནི། །ཞེས་སོགས་དང་། བརྟགས་པའི་ཆོས་ཉིད་མི་འགལ་བར། །ཞེས་སོགས་ཀྱི་སྐབས་སུ་བསྟན་པའི་སྦྱོར་ལམ་དྲོད་རྩེ་བཟོད་མཆོག་རྣམས་ཐེག་ཆེན་གྱི་སྦྱོར་ལམ་ཡིན་པར་ཐལ། སློབ་དཔོན་གྱི་ལུགས་ལ་ཉན་རང་ལ་ཆོས་ཀྱི་བདག་མེད་རྟོགས་པ་མེད་པའི་ཕྱིར། འདོད་ན། སློབ་དཔོན་གྱི་ལུགས་ལ་སྐབས་གཉིས་པ་འདིར་ཐེག་ཆེན་མཐོང་ལམ་གྱི་རྒྱུར་གྱུར་པའི་ངེས་འབྱེད་ཆ་མཐུན་གཅིག་དངོས་སུ་བསྟན་པར་ཐལ་ལོ། །འདོད་ན། འགྲེལ་ཆེན་ལས། དེ་བཞིན་ཉིད་དང་སངས་རྒྱས་དག །ཅེས་སོགས་ཀྱི་སྐབས་སུ་མཐོང་ལམ་འདིའི་ངེས་པར་འབྱེད་པ་ཆ་དང་མཐུན་པ་ནི། སྐབས་དང་པོར་བསྟན་པ་ལས་ཤེས་པར་བྱའོ། །ཞེས་པ་དང་འགལ། ཡང་ཆོས་ཅན། ཡང་དག་པར་རྫོགས་པའི་སངས་རྒྱས་ལ་སོགས་པས་ལེགས་པར་ཡོངས་སུ་བཟུང་བའི་ཤེས་རབ་ཀྱི་སྟོབས་ཀྱིས་བསམ་གྱིས་མི་ཁྱབ་པ་ཉིད་ཅེས་པའི་ཟུར་དུ་ཡང་དག་པར་རྫོགས་པའི་སངས་རྒྱས་ལ་སོགས་པས་ལེགས་པར་ཡོངས་སུ་བཟུང་བའི་ཤེས་རབ་ཀྱི་སྟོབས་ཞེས་སྨོས་པ་ལ་རྣམ་བཅད་ཀྱི་དགོས་པ་མེད་པར་ཐལ། ཉན་རང་གི་མཐོང་ལམ་ལ་དུཿཁའི་བདེན་པའི་ཆོས་ཉིད་བསམ་གྱིས་མི་ཁྱབ་པར་རྟོགས་པ་མེད་པའི་ཕྱིར། མ་ཁྱབ་ན། དེའི་རྣམ་བཅད་གང་ཡིན། འདོད་ན། སློབ་དཔོན་གྱིས་ཚིག་དེ་སྨོས་པའི་ཆ་ནས་མི་མཁས་པར་ཐལ་ལོ། །ཡང་ཆོས་ཅན། སློབ་དཔོན་གྱི་ལུགས་ལ་ཉན་རང་གི་གཞི་ཤེས་ཀྱིས་མེད་པ་ལ་སོགས་པའི་དོན་རྣམ་ཉེར་བདུན་མ་རྟོགས་པར་ཐལ། ཉན་རང་གི་གཞི་ཤེས་དེས་འཁོར་འདས་ལ་མཚན་མར་འཛིན་པའི་ཕྱིར། འདོད་ན། དེ་ལ་ཐམས་ཅད་ཤེས་པ་ཉིད་ནི། ཉན་ཐོས་དང་བྱང་ཆུབ་སེམས་དཔའི་ཞེས་སོགས་དང་འགལ། གཞན་ཡང་། ཉན་རང་གི་རྒྱུད་ལ་དྲན་པ་ཉེར་བཞག་བཞི། ཡང་དག་སྤོང་བ་བཞི། རྫུ་འཕྲུལ་རྐང་པ་བཞི་དང་། བྱང་ཆུབ་ཡན་ལག་མེད་པར་ཐལ། ཉན་རང་གི་རྒྱུད་ལ་བདེན་བཞིའི་གནས་ལུགས་ཤེས་པ་མེད་པའི་ཕྱིར། མ་གྲུབ་ན། ཉན་རང་གི་ཡུམ་གཞི་ཤེས་དེ་འཁོར་འདས་ལ་མཚན་འཛིན་ཡིན་པ་བུད། ཁ་ཅིག་ན་རེ། ཉན་རང་ལ་ཆོས་ཐམས་ཅད་ལ་རང་བཞིན་ཡོད་པ་མིན་པར་ཤེས་པ་ཡོད་ན། རང་བྱུང་རྣམས་ཀྱི་དོན་དམ་དེ། །དད་པ་ཉིད་ཀྱིས་རྟོགས་བྱ་ཡིན། །ཉི་མའི་དཀྱིལ་འཁོར་འོད་འབར་བ། །མིག་མེད་པས་ནི་མཐོང་བ་མེད། །ཅེས་པའི་འགྲེལ་པར། གང་ཟག་བཞི་པོ་འདི་དག་ནི་དེ་བཞིན་གཤེགས་པའི་སྙིང་པོ་མཐོང་བ་ལ་མིག་དང་མི་ལྡན་པར་རྣམ་པར་བཞག་སྟེ། བཞི་གང་ཞེ་ན། འདི་ལྟ་སྟེ། སོ་སོ་སྐྱེ་བོ་དང་། ཉན་ཐོས་དང་། རང་སངས་རྒྱས་དང་། ཐེ་པ་ལ་གསར་དུ་ཞུགས་པའི་བྱང་ཆུབ་དཔའ་འོ། །ཞེས་པ་དང་འགལ་ཞེ་ན། དེའི་དོན་བདེ་བར་གཤེགས་པའི་སྙིང་པོ་ལ། ཆོས་སྐུའི་སྙིང་པོ་ཡིན་པ། འཇིག་རྟེན་ལས་འདས་པའི་སྙིང་པོ་ཡིན་པ། རྣམ་པར་དག་པའི་སྙིང་པོ་ཡིན་པ་གསུམ་ཡོད་པའི་ནང་ནས་འཇིག་རྟེན་ལས་འདས་པའི་སྙིང་པོ་ཡིན་པ་མངོན་སུམ་དུ་མཐོང་བའི་མིག་དང་མི་ལྡན་པར་དགོངས་པ་ཡིན་གྱི། བདེ་བར་གཤེགས་པའི་སྙིང་པོ་ཐམས་ཅད་མཐོང་བ་ལ་མིག་དང་མི་ལྡན་པར་གསུངས་པ་མིན་ཏེ། རྒྱུད་བླའི་འགྲེལ་པར། ཇི་ལྟར་ཆོས་ཀྱི་སྐུ་འཇིག་རྟེན་ལས་འདས་པའི་སྙིང་པོ་ཡིན་པ་དེ་ལྟར་ནི། ཕྱིན་ཅི་ལོག་ལ་མངོན་པར་དགའ་བ་རྣམས་ཀྱི་སྤྱོད་ཡུལ་མ་ཡིན་ནོ། །ཞེས་བརྗོད་དེ། འཇིག་རྟེན་ལས་འདས་པའི་ཆོས་ཀྱི་སྐུ་ནི་མི་རྟག་པ་ལ་སོགས་པ་འཇིག་རྟེན་པ་ཆོས་ཀྱི་གཉེན་པོར་བསྟན་པའི་ཕྱིར། ཞེས་གསུངས་པའི་ཕྱིར། ཡང་ཁ་ཅིག་ན་རེ། རྟག་གཅིག་རང་དབང་ཅན་གྱི་བདག་མེད་པ་རྟོགས་པས་ཉོན་མོངས་སྤོང་གི ཉོན་མོངས་མ་ལུས་པ་སྤང་པ་ལ་ཕུང་པོ་རང་བཞིན་མེད་པ་རྟོགས་མི་དགོས་ཟེར་ན། གང་དག་དུད་འགྲོའི་བསྐལ་མང་བསྐྱལ་གྱུར་པ། །དེས་ཀྱང་མ་སྐྱེས་རྟག་འདི་མ་མཐོང་ལ། །ཞེས་འཇུག་པ་ལས་གསུངས་པས། རྟག་གཅིག་རང་དབང་ཅན་གྱི་བདག་ཙམ་མེད་པར་རྟོགས་པས་ཉོན་མོངས་པ་སྤོང་མི་ནུས་ཏེ། བསྐལ་པ་མང་པོར་དུད་འགྲོར་སྐྱེས་པ་རྣམས་ལ། རྟག་གཅིག་རང་དབང་ཅན་གྱི་བདག་ཏུ་འཛིན་པ་མེད་ཀྱང་། ཉོན་མོངས་པ་སྟུག་པོ་ཡོད་པའི་ཕྱིར། རྟག་གཅིག་རང་དབང་ཅན་གྱི་བདག་མེད་ཙམ་རྟོགས་པས་ཉོན་མོངས་པ་མ་ལུས་པ་སྤོང་མི་ནུས་ཏེ། ཉོན་མོངས་ཀྱི་རྒྱུ་འཇིག་ལྟ་ལྷན་སྐྱེས་ལ་མི་གནོད་པའི་ཕྱིར། ཞིབ་པར་འཇུག་པ་ལ་གཟིགས། ཡང་ཁ་ཅིག རང་སངས་རྒྱས་ཀྱིས་འཛིན་པ་རང་བཞིན་མེད་པར་རྟོགས་ན་འཛིན་རྟོག་སྤོང་ནུས་དགོས་ལ། དེ་སྤོང་མི་ནུས་པར། འཛིན་པ་མི་སྤོང་ཕྱིར་དང་ནི། །ཞེས་པས་སོ་ཞེ་ན། འོ་ན་བྱང་སེམས་མཐོང་ལམ་སྡུག་བསྔལ་ཆོས་བཟོད་ཆོས་ཅན། ཀུན་འབྱུང་དང་། ལམ་དང་། འགོག་པ་ལ་ལོག་ཞུགས་ཀྱི་མཐོང་སྤངས་སྤོང་ནུས་པར་ཐལ། ཀུན་འབྱུང་འགོག་པ་ལམ་རང་བཞིན་མེད་པར་རྟོགས་པའི་ཕྱིར། འདོད་ན། ཀུན་འབྱུང་དང་ལམ་དང་འགོག་པ་ལ་ལོག་ཞུགས་ཀྱི་མཐོང་སྤང་གི་གཉེན་པོ་བསྒོམ་མི་དགོས་པར་ཐལ་ལོ། །གཞན་ཡང་། གང་དང་གང་རང་བཞིན་མེད་པར་རྟོགས་པས་དེའི་རྟོག་པ་སྤོང་ནུས་ན། མཐོང་ལམ་ཉིད་ནས་ནུས་པས། སྒོམ་ལམ་དོན་མེད་པར་འགྱུར་རོ། །ཆོས་ཀྱི་བདག་ཏུ་ལྟ་བའི་གཉེན་པོ་ཉིད་ཀྱིས་ཞེས་པ་དང་། རྐྱེཾན་སྤྱིཾ་དེ་དང་ལྡན་པས་ཞེས་པའི་ཚིག་གིས་ཉན་རང་གཅོད་པ་ཡིན་ཏེ། ཡུམ་བར་མ་ལས། དེ་བཞིན་ཉིད་མི་དམིགས་པའི་ངོ་བོ་ཉིད་ཀྱི་མཚན་ཉིད་ཀྱི་སྐབས་སུ། ཤཱ་རིའི་བུ། བྱང་ཆུབ་སེམས་དཔའ་ཆེན་པོ་རྣམས་ཀྱི་ལམ་སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པ་ཡོད་མོད་ཀྱི་དེ་དག་ཤེས་རབ་ཀྱི་ཕ་རོལ་ཏུ་ཕྱིན་པ་དང་བྲལ་ཞིང་། ཐབས་མཁས་པས་ཡོངས་སུ་མ་གཟུང་ན། ཡང་དག་པའི་མཐའ་མངོན་དུ་བྱས་ནས་ཉན་ཐོས་སུ་འགྱུར་རོ། །ཤཱ་རིའི་བུས་གསོལ་པ། བཅོམ་ལྡན་འདས་ཅིའི་སླད་དུ། སྟོང་པ་ཉིད་དང་། མཚན་མ་མ་མཆིས་པ་དང་། སྨོན་པ་མ་མཆིས་པའི་ཆོས་དེ་དག་ཉིད་ལ་བསྒོམ་དུ་འདྲ་ཡང་ཤེས་རབ་ཀྱི་ཕ་རོལ་ཏུ་ཕྱིན་པ་དང་བྲལ་ཞིང་། ཐབས་མཁས་པ་དང་བྲལ་བ་རྣམས་ནི། ཡང་དག་པའི་མཐའ་མངོན་དུ་བགྱིས་ཤིང་། ཉན་ཐོས་སུ་ཡང་འགྱུར་ལ། བྱང་ཆུབ་སེམས་དཔའ་ཤེས་རབ་ཀྱི་ཕ་རོལ་ཏུ་ཕྱིན་པ་དང་། ཐབས་མཁས་པ་ལ་བརྟེན་ནས་སྟོང་པ་ཉིད་དང་། མཚན་མ་མ་མཆིས་པ་དང་། སྨོན་པ་མ་མཆིས་པ་དེ་དག་ཉིད་བསྒོམ་པས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བར་འགྱུར། བཅོམ་ལྡན་འདས་ཀྱིས་བཀའ་སྩལ་པ། ཤཱ་རིའི་བུ་འདི་ལ་ཁ་ཅིག་རྣམ་པ་ཐམས་ཅད་མཁྱེན་པའི་སེམས་དང་བྲལ་བ་སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པའི་ཆོས་འགའ་ཞིག་བསྒོམ་པ་ནི། ཐབས་མི་མཁས་པ་ལ་བརྟེན་ནས་ཉན་ཐོས་སུ་འགྱུར་རོ། །ཤཱ་རིའི་བུ་འདི་ལ་བྱང་ཆུབ་སེམས་དཔའ་ཆེན་པོ་རྣམ་པ་ཐམས་ཅད་མཁྱེན་པ་ཉིད་ཀྱི་སེམས་དང་མ་བྲལ་བ་རྣམས་ནི། སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པའི་ཆོས་རྣམས་ལ་བསྒོམ་ཞིང་། ཐབས་མཁས་པས་བྱང་ཆུབ་སེམས་དཔའི་སྐྱོན་མེད་པར་འཇུག་ཅིང་། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱའོ། །ཤཱ་རིའི་བུ་དཔེར་ན། འདབ་ཆགས་བྱ་ཞིག་ལ་ལུས་དཔག་ཚད་བརྒྱའམ། དཔག་ཚད་ཉིས་བརྒྱའམ། དཔག་ཚད་སུམ་བརྒྱའམ། དཔག་ཚད་བཞི་བརྒྱའམ། དཔག་ཚད་ལྔ་བརྒྱ་པ་ཞིག་ཡོད་ལ། དེ་སུམ་ཅུ་རྩ་གསུམ་གྱི་ལྷའི་རིས་ནས་འཛམ་བུའི་གླིང་དུ་འགྲོ་བར་བྱ་བར་སེམས་པར་འགྱུར་ལ། འདབ་ཆགས་དེ་ཡང་འདབ་མ་མེད་པ་ཞིག་སྟེ། དེ་འཛམ་བུའི་གླིང་དུ་འགྲོ་བར་བྱའོ་སྙམ་ནས་སུམ་ཅུ་རྩ་གསུམ་པའི་ལྷའི་རིས་ནས་འདིར་མཆོངས་ཏེ། གལ་ཏེ་འདབ་ཆགས་དེས་ལམ་བར་དུ་ཀྱེ་མ་མ་ལ་བདག་གིས་སུམ་ཅུ་རྩ་གསུམ་གྱི་ལྷའི་རིས་སུ་གནས་པར་བྱའོ་སྙམ་དུ་བསམས་ན་ཤཱ་རིའི་བུ་དེ་ལ་ཇི་སྙམ་དུ་སེམས། འདབ་ཆགས་བྱ་དེ་ཕྱིས་སུམ་ཅུ་རྩ་གསུམ་གྱི་ལྷའི་རིས་སུ་གནས་པར་ནུས་སམ། ཤཱ་རིའི་བུས་གསོལ་པ། བཅོམ་ལྡན་འདས་དེ་ནི་མ་ལགས་སོ། །བཅོམ་ལྡན་འདས་ཀྱིས་བཀའ་སྩལ་པ། གལ་ཏེ་ལམ་བར་ན་འདི་སྙམ་དུ་ཀྱེ་མ་མ་ལ་བདག་གིས་ཅི་ནས་ཀྱང་མ་རྨས་མ་སྣད་པར་འཛམ་བུའི་གླིང་དུ་འདུག་པར་བྱའོ་སྙམ་ན། ཤཱ་རིའི་བུ་དེ་ལ་ཇི་སྙམ་དུ་སེམས། འདབ་ཆགས་བྱ་དེ་འཛམ་བུའི་གླིང་དུ་མ་རྨས་མ་སྣད་པར་འགྱུར་རམ། ཤཱ་རིའི་བུས་གསོལ་བ། བཅོམ་ལྡན་འདས་དེ་ནི་མ་ལགས་སོ། །བཅོམ་ལྡན་འདས་དེ་ནི་འཛམ་བུའི་གླིང་དུ་ལྷུང་ན་རྨས་པའི་སྣད་པར་འགྱུར་བ་ཡང་མཆིས་སོ། །དེ་ཅིའི་སླད་དུ་ཞེ་ན། བཅོམ་ལྡན་འདས་དེ་ལྟ་ལུས་ཆེ་ལ་འདབ་མ་མ་སྐྱེས་པ་དང་། ཐག་རིང་པོ་ནས་མཆོངས་པས། དེ་ནི་འདི་ལྟར་འགྱུར་དུ་གདོན་མ་འཚལ་ལོ། །བཅོམ་ལྡན་འདས་ཀྱིས་བཀའ་སྩལ་པ། ཤཱ་རིའི་བུ་དེ་བཞིན་དུ་བྱང་ཆུབ་སེམས་དཔའ་བསྐལ་པ་གངྒཱའི་ཀླུང་གི་བྱེ་མ་སྙེད་དུ་སྦྱིན་པ་གཏོང་ཞིང་། ཚུལ་ཁྲིམས་བསྲུང་། བཟོད་པ་བསྒོམ། བརྩོན་འགྲུས་བརྩམ། བསམ་གཏན་ལ་མཉམ་པར་འཇོག་ཅིང་། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བའི་ཕྱིར། དེའི་འཇུག་པ་ཡང་ཆེ། ཡོངས་སུ་འཛིན་པ་ཆེ་རུ་ཟིན་ཀྱང་། དེ་ཤེས་རབ་ཀྱི་ཕ་རོལ་ཕྱིན་པ་དང་། ཐབས་མཁས་པ་དང་བྲལ་ན། ཉན་ཐོས་ཀྱི་སའམ། རང་སངས་རྒྱས་ཀྱི་སར་ལྷུང་ངོ་། །དེ་ཅིའི་ཕྱིར་ཞེ་ན། དེ་ནི་འདི་ལྟར། བྱང་ཆུབ་སེམས་དཔའ་དེས་རྣམ་པ་ཐམས་ཅད་མཁྱེན་པ་ཉིད་ཀྱི་སེམས་དང་མི་ལྡན་པར་སྦྱིན་པ་བྱིན། ཚུལ་ཁྲིམས་བསྲུངས། བཟོད་པ་བསྒོམས། བརྩོན་འགྲུས་བརྩམས། བསམ་གཏན་བསྒྲུབས་པས་བྱང་ཆུབ་སེམས་དཔའ་དེ་ཤེས་རབ་ཀྱི་ཕ་རོལ་ཏུ་ཕྱིན་པ་དང་། ཐབས་མཁས་པ་དང་བྲལ་བར་གྱུར་པས། ཉན་ཐོས་ཀྱི་སའམ་རང་སངས་རྒྱས་ཀྱི་སར་ལྷུང་ངོ་། །ཤཱ་རིའི་བུ་བྱང་ཆུབ་སེམས་དཔའ་འདས་པ་དང་། མ་འོངས་པ་དང་། ད་ལྟར་བྱུང་བའི་དེ་བཞིན་གཤེགས་པ་རྣམས་ཀྱི་ཚུལ་ཁྲིམས་དང་། ཏིང་ངེ་འཛིན་དང་། ཤེས་རབ་དང་། རྣམ་པར་གྲོལ་བ་དང་། རྣམ་པར་གྲོལ་བའི་ཡེ་ཤེས་གཟིགས་པ་དེ་སེམས་ཤིང་འཛིན་ལ། མཚན་མར་བྱེད་ཀྱང་དེ་བཞིན་གཤེགས་པ་རྣམས་ཀྱི་ཚུལ་ཁྲིམས་མི་ཤེས། ཏིང་ངེ་འཛིན་མི་ཤེས། ཤེས་རབ་མི་ཤེས། རྣམ་པར་གྲོལ་བའི་ཡེ་ཤེས་མི་ཤེས། རྣམ་པར་གྲོལ་བའི་ཡེ་ཤེས་གཟིགས་པ་དེ་མི་ཤེས་ན། ཡེ་ཤེས་ཁོང་དུ་མ་ཆུད་པས་སྟོང་པ་ཉིད་དང་། མཚན་མ་མེད་པ་དང་། སྨོན་པ་མེད་པར་ཞི་བར་ཐོབ་ནས། དེ་ནི་དེ་དག་ལ་ཞི་བར་མཚན་མར་འཛིན་ཏེ། དེ་དག་ལ་མཚན་མར་བཟུང་ཞིང་། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ཡོངས་སུ་བསྔོའོ། །དེ་ལྟར་ཡོངས་སུ་བསྔོ་བའི་བྱང་ཆུབ་སེམས་དཔའ་ནི་ཉན་ཐོས་ཀྱི་སའམ། རང་སངས་རྒྱས་ཀྱི་ས་ལ་གནས་པར་འགྱུར་རོ། །ཤཱ་རིའི་བུ་དེ་ཅིའི་ཕྱིར་ཞེ་ན། དེ་ལྟར་ཤེས་རབ་ཀྱི་ཕ་རོལ་ཏུ་ཕྱིན་པ་དང་། ཐབས་མཁས་པ་དང་བྲལ་བས། དགེ་བའི་རྩ་བ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ཡོངས་སུ་བསྔོས་པ་མ་ཡིན་ཏེ། དེ་ནི་ཉན་ཐོས་ཀྱི་སའམ། རང་སངས་རྒྱས་ཀྱི་སར་ལྷུང་ངོ་། །ཞེས་སོ། །ཡང་ཁ་ཅིག བྱམས་ཆོས་ཀྱི་ལུགས་ལ། ཉན་རང་ལ་ཆོས་ཀྱི་བདག་མེད་རྟོགས་པ་མེད་ལ། ཀླུ་སྒྲུབ་ཀྱི་ལུགས་ལ་ཡོད་ཅེས་ཟེར་བ་མི་འཐད་དེ། ཡུམ་རྒྱས་འབྲིང་བསྡུས་གསུམ་ནས་ཉན་རང་ལ་ཆོས་ཀྱི་བདག་མེད་རྟོགས་པ་ཡོད་པར་བསྟན་ཅིང་། མངོན་པར་རྟོགས་པའི་རྒྱན་ཡུམ་གསུམ་གྱི་དགོངས་འགྲེལ་ཕྱིན་ཅི་མ་ལོག་པ་ཡིན་ལ། དབུ་མ་རྩ་ཤེས། རིན་ཆེན་ཕྲེང་བ་རྣམས་ཀྱང་། ཡུམ་གྱི་དགོངས་འགྲེལ་ཕྱིན་ཅི་མ་ལོག་པ་ཡིན་པའི་ཕྱིར་དང་། ཀླུ་སྒྲུབ་དང་བྱམས་པ་གཉིས་ཀས་མདོའི་དགོངས་པ་ཕྱིན་ཅི་མ་ལོག་པར་ཐུགས་སུ་ཆུད་པའི་ཕྱིར་རོ། །ཡུམ་གསུམ་ལས། ཉན་རང་ལ་ཆོས་ཀྱི་བདག་མེད་རྟོགས་པ་ཡོད་པར་བཤད་དེ། སྔར་གྱི་ལུང་རྣམས་དང་། འདི་ལྟ་སྟེ། དེར་ནི་དགྲ་བཅོམ་པ་ཟག་པ་ཟད་པ་གནས་ལ་ཡིད་ཆེས་པས་མི་འགྲོ་ཞིང་། ཆོས་ཉིད་མངོན་སུམ་དུ་གྱུར་པས་བདུད་སྡིག་ཏོ་ཅན་གྱིས་མི་འཕྲོགས་པ་དེ་བཞིན་དུ་ཞེས་སོགས་བཟོད་པའི་ཕྱིར་མི་ལྡོག་གི་སྐབས་སུ་གསུངས་པའི་ཕྱིར་དང་། རབ་འབྱོར་ཐམས་ཅད་ནི་ཕྱི་དང་ནང་གི་ཆོས་ཇི་སྙེད་པ་འདི་ཙམ་ཡིན་ལ། དེ་དག་ཀྱང་ཉན་ཐོས་དང་རང་སངས་རྒྱས་རྣམས་ཀྱིས་ཤེས་ཀྱི་ཞེས་སོགས། ཡུམ་གསུམ་ལས་གསལ་བར་མང་དུ་གསུངས་པའི་ཕྱིར་རོ། །ཁ་ཅིག་མངོན་རྟོགས་རྒྱན་ཡུམ་གྱི་དགོངས་འགྲེལ་ཕྱིན་ཅི་མ་ལོག་པ་ཡིན་པ་རྟགས་མ་གྲུབ་སྟེ། མངོན་རྟོགས་རྒྱན་སོགས་སེམས་ཙམ་པའི་གཞུང་ཡིམན་པའི་ཕྱིར་ཞེས་ཟེར་རོ། །དེ་ནི་ཤིན་ཏུ་རིགས་པ་མ་ཡིན་ཏེ། བྱམས་པ་མགོན་པོས་མངོན་རྟོགས་རྒྱན་དུ་ཡུམ་གྱི་དགོངས་པ་བཅོམ་ལྡན་འདས་ཀྱིས་ཇི་ལྟར་གསུངས་པ་བཞིན་དུ་བཀྲལ་བའི་ཕྱིར་དང་། མདོ་སྡེ་རྒྱན། དབུས་མཐའ་རྣམ་འབྱེད། ཆོས་ཉིད་རྣམ་འབྱེད། རྒྱུད་བླ་མ་རྣམས་སུའང་བཅོམ་ལྡན་འདས་ཀྱི་མདོའི་དགོངས་པ་ཇི་ལྟར་ཡིན་པ་བཞིན་བཀྲལ་བའི་ཕྱིར། དེ་སྐད་དུ། མངོན་རྟོགས་རྒྱན་ལས། སེམས་བསྐྱེད་པའི་སྐབས་སུ། དེ་དང་དེ་ནི་མདོ་བཞིན་དུ། །བསྡུས་དང་རྒྱས་པའི་སྒོ་ནས་བརྗོད། །ཅེས་དང་རྒྱུད་བླ་མར་བྱམས་ཆོས་ལྔ་ཇི་ལྟར་བརྩམས་པའི་ཚུལ་གྱིས་ཚིགས་སུ་བཅད་པ། གང་ཕྱིར་རྒྱལ་ལས་ཆེས་མཁས་འཇིག་རྟེན་འདི་ན་ཡོད་མིན་ཏེ། །མ་ལུས་དེ་ཉིད་མཆོག་ནི་ཚུལ་བཞིན་ཀུན་མཁྱེན་གྱིས་མཁྱེན་གཞན་མིན་པས། །དེ་ཕྱིར་དྲང་སྲོང་རང་ཉིད་ཀྱིས་བཞག་མདོ་སྡེ་གང་ཡིན་དེ་མི་དཀྲུག །དེ་ཡང་ཐུབ་ཚུལ་བཤིག་ཕྱིར་དམ་ཆོས་ལ་ནི་གནོད་པ་བྱེད་པར་འགྱུར། །ཞེས་གསུངས་པ་སྒྲ་ཇི་བཞིན་པ་ཡིན་པའི་ཕྱིར་རོ། །གཞན་ཡང་། བྱམས་ཆོས་ཀྱི་ལུགས་ལ་ཉན་རང་ལ་ཆོས་ཀྱི་བདག་མེད་རྟོགས་པ་ཡོད་དེ། ཡུམ་ལས། ཉན་ཐོས་ཀྱི་ས་ལ་སློབ་པར་འདོད་པས་ཀྱང་ཡུམ་ལ་བསླབ་པར་བྱའོ། །རང་སངས་རྒྱས་ཀྱི་ས་དང་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཀྱི་ས་ལ་སློབ་པར་འདོད་པས་ཡུམ་ལ་བསླབ་པར་བྱའོ་ཞེས་གསུངས་ལ། དེའི་དགོངས་འགྲེལ་དུ། ཐེག་པ་གསུམ་ཆར་ཐོབ་པའི་རྒྱུ། །ཞེས་སོགས་གསུངས་པ་ཡང་དག་པ་ཡིན་པའི་ཕྱིར་རོ། །ཡང་ཁ་ཅིག་ན་རེ། མངོན་རྟོགས་རྒྱན་སེམས་ཙམ་ཡིན་ཏེ། བྱམས་མགོན་གྱིས་མངོན་རྟོགས་རྒྱན་གྱི་དགོངས་པ་ཇི་ལྟར་ཡིན་པ་བཞིན། འཕགས་པ་ཐོགས་མེད་ལ་བཤད་ལ། དེས་དབྱིག་གཉེན་ལ་བཤད། དེས་མངོན་རྟོགས་རྒྱན་གྱི་དགོངས་པ་སེམས་ཙམ་དུ་བཀྲལ་བའི་ཕྱིར་ཞེས་ཟེར་རོ། །འོ་ན་ཡུམ་གསུམ་ཡང་སེམས་ཙམ་དུ་ཐལ། བྱམས་མགོན་གྱིས་ཡུམ་གསུམ་གྱི་དགོངས་པ་ཇི་ལྟར་ཡིན་པ་ལྟར་འཕགས་པ་ཐོགས་མེད་ལ་བཤད་ལ། དེས་དབྱིག་གཉེན་ལ་བཤད། དེས་ཡུམ་གསུམ་གྱི་དགོངས་པ་སེམས་ཙམ་དུ་བཀྲལ་བའི་ཕྱིར། འཁོར་གསུམ་མོ། །དེས་ན་མངོན་རྟོགས་རྒྱན་ཡུམ་གསུམ་གྱི་དགོངས་འགྲེལ་ཕྱིན་ཅི་མ་ལོག་པ་མ་ཡིན་ནོ་ཞེས་བདེན་ཞེན་གྱིས་དམ་བཅས་པའི་ཆོས་སྤོང་གི་ལས་འདི་ཤིན་ཏུ་རྒྱང་རིང་བར་སྤོངས་ཤིག ཉན་རང་འཕགས་པའི་གནས་ལུགས་རྟོགས་པའི་ཚུལ། །ལུང་རིགས་གནས་ཚུལ་བཞིན་བཀོད་པ་འདི། །བསྟན་པའི་ཁུར་འཛིན་བློ་གྲོས་རྒྱལ་མཚན་སོགས། །བློ་གསལ་དོན་གཉེར་འགའ་ཡིས་བསྐུལ་བའི་ངོར། །གཡག་གི་མིང་ཅན་སངས་རྒྱས་དཔལ་གྱིས་སྦྱར། །འདི་སྦྱར་དགེ་བས་མཐའ་ཡས་འགྲོ་བ་རྣམས། །དེ་ཉིད་རྟོགས་ནས་སངས་རྒྱས་མྱུར་ཐོབ་ཤོག །བསྟན་པ་དང་སེམས་ཅན་མང་པོ་ལ་ཕན་པ་རྒྱ་ཆེན་པོར་གྱུར་ཅིག །མངྒ་ལཾ་བྷ་ཝ་ཏུ།། །། ༈ །བལ་ཡུལ་ནས་རྒྱལ་ཡོངས་ས་ཆེན་ཞེས་པ་ལས་གུ་རུས་སྤེལ།། །།